নয়াদিল্লিতে ‘গ্লোবাল কল টু অ্যাকশন’ শীর্ষ বৈঠকে প্রধানমন্ত্রীর ভাষণ

আমার প্রিয় সহকর্মী স্বাস্থ্য ও পরিবার কল্যাণ মন্ত্রী শ্রী জে.পি. নাড্ডা, ইথিওপিয়ার স্বাস্থ্য মন্ত্রী শ্রী কেসেটেবিরহান আদমাসু, অংশগ্রহণকারী দেশগুলির মাননীয় মন্ত্রীগণ, উন্নয়নের অংশীদার (ডেভেলপমেন্ট পার্টনার) প্রতিনিধিবৃন্দ, সুশীল সমাজের বন্ধুগণ, বেসরকারি সংস্থা, সংবাদ মাধ্যম, বিভিন্ন শিক্ষা প্রতিষ্ঠান, জাতীয় ও আন্তর্জাতিক পর্যায়ের বক্তাগণ এবং সম্মানিত প্রতিনিধিবৃন্দ। আমার সরকার এবং এই আন্তর্জাতিক শীর্ষ সম্মেলনের সহ আয়োজকদের পক্ষ থেকে আমি আপনাদের সকলকে ‘গ্লোবাল কল টু অ্যাকশন’ শীর্ষ সম্মেলনে আন্তরিকভাবে স্বাগত জানাচ্ছি। আজ হল এক দিকনির্দেশক মুহূর্ত বা উপলক্ষ এবং এই প্রথম ‘গ্লোবাল কল টু অ্যাকশন’ শীর্ষ সম্মেলন আমেরিকার বাইরের একটি দেশে অনুষ্ঠিত হচ্ছে। এই শীর্ষ বৈঠকের আয়োজন করতে পেরে আমাদের সরকার সম্মানিত। যে সমস্ত প্রতিনিধি অনেক পথ অতিক্রম করে দূরদূরান্ত থেকে এখানে এসে পৌঁছেছেন, তাঁদের সকলকে আমি আন্তরিকভাবে ভারত ও নয়াদিল্লিতে স্বাগত জানাচ্ছি। আজ সকালে আপনাদের সকলের সঙ্গে এখানে মিলতে পেরে আমি বিশেষভাবে আনন্দিত। মা ও শিশুর স্বাস্থ্য সম্পর্কিত দু’দিনের এই সম্মেলনে অংশগ্রহণকারী দেশগুলির সাফল্য তুলে ধরা হবে। মৃত্যু যেখানে অনিবার্য নয়, সেখানে মা ও শিশুর জীবন কিভাবে রক্ষা করা যায় সে সম্পর্কে এক চিন্তাভাবনা থেকেই এই শীর্ষ সম্মেলনের ধারণা ও সূচনা। জীবন রক্ষার ক্ষেত্রে উন্নয়নমূলক যে সমস্ত অভিনব ব্যবস্থা ও উদ্ভাবনী শক্তি আবিষ্কৃত হয়েছে আজকের এই সম্মেলনে নতুন অংশীদারিত্বের সেই দিকগুলিই তুলে ধরা হবে। আমার দৃঢ় বিশ্বাস যে, কাঙ্খিত লক্ষ্যে পৌঁছতে সাধারণ চ্যালেঞ্জগুলির মোকাবিলার উপযুক্ত একটি পথ এই শীর্ষ সম্মেলনে খুঁজে পাওয়া যাবে। সমৃদ্ধ জাতিগুলির আশা-আকাঙ্খার সঙ্গে অশান্তি ও নিরাপত্তাহীনতার পার্থক্যটা যে কি তা আমরা বুঝতে পারবো তখনই, যখন আজ থেকে ১৫ বছর বাদে বিশ্বকে আমরা এক নতুন চেহারা দিতে পারবো। আমি খুবই আনন্দিত যে, মা ও শিশুর অকালমৃত্যু রোধে প্রতিশ্রুতিবদ্ধ ২৪টি দেশ আজ এখানে একত্রিত হয়েছে। তাই, ‘কল টু অ্যাকশন’ অর্থাৎ কাজে নেমে পড়ার এই আহ্বান আমাদের সকলের প্রতি যাতে এই সুযোগকে কাজে লাগিয়ে আমরা বড় একটা কিছু করে দেখাতে পারি। আজ আমরা এখানে এক নির্দিষ্ট লক্ষ্যে পৌঁছনোর উপায় ও পন্থা-পদ্ধতি স্থির করার বিষয়গুলি আলোচনা করবো। সহস্রাব্দের উন্নয়নের লক্ষ্য থেকে নিরন্তর উন্নয়নের লক্ষ্যে আমরা পৌঁছতে চলেছি। এই মুহূর্তে একটি বাস্তব বেদনার কথা আমাদের সকলকেই স্বীকার করতে হবে। কারণ, আমরা জানি যে, পৃথিবীতে এখনও প্রতি বছর ২৮৯ হাজার মা এবং পাঁচ বছরের কম বয়সী ৬৩ লক্ষ শিশুর অকালমৃত্যু ঘটছে। সম্মেলনে অংশগ্রহণকারী ২৪টি দেশ ৭০ শতাংশ ক্ষেত্রে মা ও শিশুর মৃত্যু রোধে সমস্ত রকম প্রচেষ্টা চালিয়ে যাচ্ছে। ভারতে এই চ্যালেঞ্জ কঠিন হলেও তার মোকাবিলা করতে আমরা দৃঢ় সংকল্পবদ্ধ। আশার কথা, এই অকালমৃত্যু নিশ্চিতভাবেই রোধ করা যায়। এজন্য যা প্রয়োজন, তা হল পরীক্ষা-নিরীক্ষায় উত্তীর্ণ কতকগুলি সফল ব্যবস্থার যথাযথ প্রয়োগ। এই শীর্ষ সম্মেলনের মূল উদ্দেশ্যই হল তাই। এ বছর জানুয়ারি মাসে মার্কিন প্রেসিডেন্টের ভারত সফরের সময় আমাদের যৌথ বিবৃতিতে এই বিষয়টি বিশেষভাবে গুরুত্ব পেয়েছে। মা ও শিশুর মৃত্যু রোধে আমাদের যৌথ নেতৃত্বকে আরও এগিয়ে নিয়ে যেতে আমরা ঐকমত্যে পৌঁছতে পেরেছি। অনেক কিছুই করা এখনও বাকি থেকে গেলেও মা ও শিশুর স্বাস্থ্য রক্ষার ক্ষেত্রে বিশ্বের সর্বত্রই উল্লেখযোগ্য সাফল্য অর্জন করা সম্ভব হয়েছে। ১৯৯০ সালে ভারতে পাঁচ বছরের কম বয়সী শিশুদের মৃত্যু হার ছিল ১২৬। তুলনায় বিশ্বে এক্ষেত্রে গড় শিশু মৃত্যু হার ছিল ৯০। অন্যদিকে , ২০১৩ সালে আমাদের দেশে শিশুদের মৃত্যু হার হ্রাস পেয়ে দাঁড়ায় ৪৯। বিশ্বে শিশু মৃত্যুর হার তখন পরিলক্ষিত হয় ৪৬। এ থেকে পরিস্কার যে , বিশ্বের গড় হারের নিরিখে পার্থক্য আমাদের দেশে ১৯৯০ সালের ৩৬ থেকে ২০১৩ সালে নেমে আসে ৩ পয়েন্ট-এ। পৃথিবীর অন্যত্র মৃত্যু হার হ্রাসের সঙ্গে তুলনা করলে দেখা যায়, আমাদের দেশে শিশু মৃত্যুর হার কমে আসছে অপেক্ষাকৃত দ্রুতগতিতে। এই তথ্য থেকে আমরা যে চিত্রটি দেখতে পাচ্ছি তা হল, বছরে অকালমৃত্যুর হার যদি এই গতিতে কমিয়ে আনা যায়, তা হলে আমরা সম্ভবত খুব শীঘ্রই আমাদের লক্ষ্যমাত্রায় পৌঁছতে পারবো। এই উল্লেখযোগ্য সাফল্য ছাড়াও প্রকৃত অর্থেই আমাদের এক ঐতিহাসিক সাফল্য হল, পোলিও’কে জয় করা। ২০১৪ সালের ২৭ মার্চ ভারতকে একটি পোলিও মুক্ত দেশ বলে ঘোষণা করা হয়েছে। ২০০৯ সালে বিশ্বের মোট পোলিও আক্রান্তের সংখ্যার অর্ধেকেরও বেশি ছিল ভারতে। কিন্তু আজ পোলিও ভাইরাস মুক্ত এক দেশ হিসেবে ভারত চিহ্নিত হয়েছে। শিশুদের স্বাস্থ্য রক্ষায় ভারত যে দৃঢ় সংকল্পবদ্ধ এই ঘটনা তারই প্রমাণ। ভারতের আরেকটি সাফল্যের কথা আপনাদের সামনে আজ তুলে ধরতে পারলে আমি খুশি হবো। মা ও শিশুদের মধ্যে ধনুষ্টংকারে আক্রমণের ঘটনা ভারত পুরোপুরি রোধ করতে পেরেছে। এক্ষেত্রে বিশ্বে নির্দিষ্ট লক্ষ্য ছিল ডিসেম্বর, ২০১৫। কিন্তু, তার অনেক আগেই ভারত এই লক্ষ্যে উপনীত হতে পেরেছে। অন্যান্য বিষয়েও যে আমরা সময়ের অনেক আগেই সুনির্দিষ্ট লক্ষ্যে পৌঁছতে পারবো সে সম্পর্কে আমাদের আত্মপ্রত্যয় আরও দৃঢ় হয়েছে। দেশকে পোলিও মুক্ত করা এবং মা ও শিশুর মধ্যে ধনুষ্টংকারের আক্রমণ পুরোপুরি প্রতিহত করার যে উদ্যম ও প্রচেষ্টা আমরা দেখিয়েছি তা আমাদের অব্যাহত রাখতে হবে। ‘মিশন ইন্দ্রধনুষ’ – এর মধ্য দিয়ে পৃথিবীর বৃহত্তম টিকাকরণ অভিযানের নেতৃত্ব দিয়েছে আমাদের দেশ। টিকাকরণের ক্ষেত্রে কোনও রকম বিচ্যুতি যাতে না ঘটে সেদিকে আমরা বিশেষভাবে লক্ষ্য রেখেছি। শুধু তাই নয়, টিকাকরণের এই বার্ষিক হার যাতে বর্তমানের ১ শতাংশ থেকে বছরে ৫ শতাংশ পর্যন্ত বৃদ্ধি করা যায়, সে ব্যাপারেও আমাদের লক্ষ্যমাত্রা স্থির করা হয়েছে। আর এইভাবেই ২০২০ সালের মধ্যে ৯০ শতাংশ টিকাকরণের লক্ষ্যে আমরা পৌঁছতে পারবো। তা না হলে বর্তমান গতিতে নির্দিষ্ট লক্ষ্যমাত্রায় পৌঁছতে হলে আরও ২৫ বছর লেগে যেত। এই কর্মসূচির প্রথম পর্যায় সাফল্যের সঙ্গে রূপায়িত হয়েছে। মৃত্যু যেখানে প্রতিষেধক টিকার সাহায্যেই রোধ করা যায়, সেখানে কোনও শিশুকেই যাতে অকালমৃত্যুর শিকার না হতে হয় তা আমরা সুনিশ্চিত করবো। মা ও শিশুর স্বাস্থ্য সম্পর্কিত বিষয়গুলিতে ভারত সবসময়েই বিশ্ব প্রচেষ্টার সঙ্গে সামিল হয়েছে। নবজাতকদের মৃত্যু হার হ্রাস করতে বিশ্ব যে অঙ্গীকার গ্রহণের ডাক দিয়েছিল ভারতই তাতে প্রথম সাড়া দেয়। ২০১৪ সালের জুন মাসে বিশ্ব স্বাস্থ্য অধিবেশনে Every Newborn Action Plan (_2015..